ཐ་སྙད་རིགས་འགྲེ་བསྡུར་བའི་སྒོ་ནས་དཔྱད་པ་ཞིག་བགྱིས་ན།དེ་ཡང་རང་ཅག་བོད་མི་རིགས་ཀྱིས་གནའ་ནས་ད་བར་རང་གནས་པའི་ཡུལ་སྤྱི་ལ་ཁ་སྐད་དུ་ལུང་པ་ཞེས་འབོད་སྲོལ་ཡོད་པ་མ་ཟད།ཡུལ་ཚོ་བྱེ་བྲག་པ་མི་ཉུང་བ་ཞིག་གི་མིང་ཚིག་གི་རྗེས་སུའང་ལུང་ཞེས་བཏགས་པ་དེ་རིགས་སྟོད་མངའ་རིས་ནས།སྨད་མདོ་ཁམས་ཀྱི་བར་གང་སར་ཁྱབ་ནས་བསྡད་ཡོད་པ་འདི་ཡང་གནའ་རབས་ནས་ཆགས་པའི་བོད་རིགས་སྤྱིའི་རིག་གནས་གོམས་སྲོལ་ཐུན་མོང་མ་ཡིན་པ་ཞིག་ཡིན་པར་སུ་ཞིག་གིས་བསྙོན།དེའི་ཐད་དེང་སྐབས་པར་སྐྲུན་བྱས་པའི་བོད་རང་སྐྱོང་ལྗོངས་ས་ཆའི་མིང་དེབ་ཅེས་པའི་ལྕགས་པར་མ་དེའི་ནང་ལྗོངས་ཡོངས་ཀྱི་གྲོང་ཚོ་ཅུང་ཆེ་བ་རྣམས་ཀྱི་ཡུལ་མིང་སོགས་རགས་འགོད་བྱས་པའི་ནང་དུ།དཔེར་ན་སྟོད་རུ་ཐོག་རྫོང་གི་འཚེར་ལུང་དང༌།སྤུ་ཧྲེང་རྫོང་གི་ཆོས་ལུང༌།དགེ་རྒྱས་རྫོང་གི་ན་མ་ལུང༌།སྒེར་རྩེ་རྫོང་གི་ཆུ་ལུང༌།མཚོ་ཆེན་རྫོང་གི་ཤར་ལུང་དང༌།འབྲུག་ལུང༌།ཉི་ལུང༌།རྩ་མདའ་རྫོང་གི་ཁྱུང་ལུང༌།ས་དགའ་རྫོང་གི་ས་ལུང༌།སྐྱིད་གྲོང་རྫོང་གི་ལུས་ལུང༌།གཉའ་ནང་རྫོང་གི་སེར་ལུང༌།ནས་ལུང༌།དིང་རི་རྫོང་གི་ཅ་ལུང༌།གཏིང་སྐྱེས་རྫོང་གི་གཅེན་ལུང༌།ངམ་རིང་རྫོང་གི་གུང་ལུང༌།ལྷ་རྩེ་རྫོང་གི་སེང་གེ་ལུང་དང༌།ལྷ་ལུང༌།རྫི་ལུང༌།བཞད་མཐོང་སྨོན་རྫོང་གི་མདའ་ལུང༌།གཞིས་རྩེ་གྲོང་ཁྱེར་ཁོངས་ཀྱི་སྟག་ལུང༌།ཤངས་རྣམ་གླིང་རྫོང་གི་སྐྱིད་ལུང་དང༌།སྒུ་ལུང༌།ཕྱོགས་ལུང༌།ཆོས་ལུང༌།རྒྱལ་རྩེ་རྫོང་གི་དྲ་ལུང༌།ཁང་དམར་རྫོང་གི་མགར་ལུང༌།ནས་ལུང༌།སེ་ར་ལུང༌།གྲོ་མོ་རྫོང་གི་སྟག་ལུང༌།སྣ་དཀར་རྩེ་རྫོང་གི་འདབ་ལུང་དང༌།སྟག་ལུང༌།གོང་དཀར་རྫོང་གི་འབྲི་ལུང༌།ཟངས་རི་རྫོང་གི་སླེ་ལུང་དང༌།ལྷ་ལུང༌།མཚོ་སྣ་རྫོང་གི་མཚོ་ལུང༌།ལྷོ་བྲག་རྫོང་གི་ལྷ་ལུང་དང༌།སླ་ལུང༌།ལྷུན་རྩེ་རྫོང་གི་སྒམ་ལུང༌།ལྷ་ས་གྲོང་ཁྱེར་ཁོངས་ཀྱི་སྟོད་ལུང་དང༌།ལྷུན་གྲུབ་རྫོང་གི་སྟག་ལུང་དང༌།ཨུ་རུ་ལུང༌།སྐྱིད་ལུང༌།འདམ་གཞུང་རྫོང་གི་ན་ལུང༌།རིན་སྤུངས་རྫོང་གི་ཁུ་ལུང༌།ཉིང་ཁྲི་རྫོང་གི་ཕྲེད་ལུང༌།སྨན་གླིང་རྫོང་གི་ཉ་ལུང་དང༌།གནས་ལུང༌།ཕུ་ལུང༌།སྣང་རྫོང་གི་རྫི་ལུང༌།མེ་ཏོག་རྫོང་གི་བུ་ལུང༌།སྤོ་བོ་རྫོང་གི་ཡར་ལུང་དང༌།ཕར་ལུང༌།ཆབ་མདོ་རྫོང་གི་སྐམ་རྡོ་ལུང་དང༌།རྨ་རི་ལུང༌།དཀའ་ཁག་ལུང༌།སྒ་རི་ལུང༌།དཀར་ལུང༌།སྟེང་ཆེན་རྫོང་གི་ཁྲ་ལུང་དང༌།ཁ་ལུང༌།དཔལ་འབར་རྫོང་གི་གཡོན་ལུང༌།གོ་འཇོ་རྫོང་གི་ཅོང་ལུང་དང༌།འཕྲང་ལུང༌།ཨ་ལུང༌།མཛོ་སྒང་རྫོང་གི་འཐག་ལུང་དང༌།མདའ་ལུང༌།བྲག་གཡབ་རྫོང་གི་ཤོག་ལུང༌།དཔའ་ཤོད་རྫོང་གི་ཀླུ་ལུང་དང༌།ཕུ་ལུང༌།གྱོ་ལུང༌།ཡར་ལུང༌།རྫ་ཡུལ་རྫོང་གི་ཚོ་ལུང་དང༌།སྒང་ལུང༌།འཇོ་མདའ་རྫོང་གི་རྒྱ་ལུང་དང༌།དེའུ་ལུང༌།རི་བོ་ཆེ་རྫོང་གི་ལམ་ལུང་དང༌།རྫུན་ལུང༌།སྨར་ཁམས་རྫོང་གི་ལྗང་ལུང་དང༌།དཀར་ལུང༌།ནག་ཆུ་རྫོང་གི་རྒྱབ་ལུང་དང༌།ཉི་མ་ལུང༌།ཆུ་ཐུར་ལུང༌།མཚོ་ལུང༌།ཨ་མདོ་རྫོང་གི་རྫ་ལུང་དང༌།མཚོ་ལུང༌།གངས་ལུང༌།རྒོད་ལུང༌།བྲག་ལུང༌།སྙན་རོང་རྫོང་གི་སངས་ལུང་དང༌།ཉི་མ་ལུང༌།དུག་ལུང༌།མཛོ་ལུང༌།རྒྱབ་ལུང༌།སྦྲ་ཆེན་རྫོང་གི་དགའ་ལུང་དང༌།ཀ་ར་ལུང༌།གཉན་ཆེན་ལུང༌།རྡོ་འཕྲང་ལུང༌།འཁྱིལ་ཕུ་ལུང༌།འབྲི་རུ་རྫོང་གི་འབྲི་ལུང་དང༌།གཡང་ལུང༌།ཉི་ལུང༌།དགེ་སྣེ་ལུང༌།དཔལ་མགོན་རྫོང་གི་གསེར་ལུང་དང༌།སྦྲུལ་ལུང༌།སྨུག་ལུང༌།ཕྱི་ལུང༌།བྱེ་ལུང༌།ལྷ་རི་རྫོང་གི་མཚོ་རོང་ལུང་དང༌།ཚ་ལུང༌།བྱེ་ལུང༌།ཤན་རྩ་རྫོང་གི་ཞ་ལུང་ཞེས་པ་བཅས་གསལ་བ་མ་ཟད།ད་དུང་གྲོང་ཚོ་ཆུང་གྲས་མང་པོ་ཞིག་མིང་དེབ་དེའི་ནང་མ་འཁོད་པའི་ཁོངས་ལས་བདག་རང་ལ་ཆ་རྒྱུས་ཡོད་པ་དཔེར་ན་ལྷ་རྩེ་རྫོང་གི་གྲ་མ་ལུང་དང༌།ནུབ་མ་ས་ལུང༌།ས་སྐྱ་རྫོང་གི་གཡའ་མ་ལུང་དང༌།ལྷ་ས་ཁྲེང་ཀོན་ཆུས་ཀྱི་ཆོས་ལུང༌།སྣ་དཀར་རྩེ་རྫོང་གི་གྲ་མ་ལུང༌།རྒྱལ་རྩེ་རྫོང་གི་ནུབ་མ་རྫ་ལུང་ལྟ་བུ་སོགས་ཇི་སྙེད་ཅིག་ཡོད་པ་དེ་དག་ཐམས་ཅད་ཀྱི་མིང་ཚིག་མཇུག་མ་ཡོངས་རྫོགས་ལུང་ཞེ་གཅིག་ཡིན་པ་ལས།ཀ་ཀླུང་བྲིས་པ་གཅིག་ཀྱང་རྙེད་རྒྱུ་མི་འདུག་ན་ལྷོ་ཁའི་ཡར་ལུང་གི་མིང་མཇུག་དེ་ཁོ་ནར་ཀ་ཀླུང་ཐོབ་དགོས་དོན་གང་ཡིན་ནམ།སུས་ཀྱང་བཟོ་བཅོས་མ་བྱས་ཤིང་ད་ལྟའི་བར་ཡོངས་ཁྱབ་གཅིག་གྱུར་དུ་བེད་སྤྱོད་དང་རྒྱུན་མར་གནས་པའི་ཡུལ་མིང་གྲུབ་ཚུལ་གྱི་བརྡ་དག་ངོ་མཚར་ཆེས་ཆེ་བ་འདི་དག་ནི་ཡར་ལུང་དང་ཡར་ཀླུང་ཞེས་པའི་ཐ་སྙད་གཉིས་ལས་ཡང་སྙིང་གང་ཞིག་ཁུངས་བཙུན་ཡིན་མིན་དབྱེ་ཞིབ་བྱ་རྒྱུར་རྒྱུ་མཚན་ཆེན་པོ་ལྡན་པའི་དཔྱད་གཞི་རིན་ཐང་བྲལ་བ་ཞིག་ཡིན་སྙམ།